Igor Taro

Siseminister .06.2025

**Kirjalik küsimus Valgevene kodanike ekskursioonide kohta Eestis**

Austatud siseminister

Täna Toompea mäest üles tulles jalutasin mööda Valgevene ekskursioonibussist. Eesti inimestel on kindlasti huvitav teada, et vene agressiooni toetava Minski turismibürood pakuvad aktiivselt bussiekskursioone Tallinna ja teistesse Eesti linnadesse. Samad turismibürood pakuvad reise ka Venemaa sihtkohtadesse ja okupeeritud Krimmi. Juba ainuüksi selle eest ei tohiks neil olla võimalik Eestisse siseneda.

Ekskursioonigruppidele tutvustatakse Eesti ajalugu - eelkõige muidugi Russalkat ja Aleksander Nevski katedraali. Reklaamitakse võimalust külastada imelist pargikompleksi "Екатериненталь" (tuntud ka kui Kadrioru park).

Turismigruppide toitlustamine toimub Lido restoranis Solarises ning ööbida saab Pirita Spa Hotellis. Vahendatakse laevareise Tallinki laevadel. Need on Läti ja Eesti ettevõtted.

Venemaa ja Valgevene on kõige lähedasemad liitlased. Valgevene pole lihtsalt Venemaa poliitiline liitlane, vaid aktiivne osaline Ukraina vastases sõjas. Vene relvajõud tungisid 2022. aasta veebruaris Ukrainasse Valgevene territooriumilt. Valgevene võimaldab Venemaal tänaseni kasutada oma territooriumi ja lennuvälju. See tähendab, et Valgevene poliitiline ja sõjaline juhtkond kannab ühemõtteliselt kaasvastutust nii agressiooni kui ka sõjakuritegude eest, mida Ukrainas toime pannakse. Valgevene on osaline Ukraina laste küüditamises.

Olen kindel, et valdav enamus Eesti inimesi nõustub minuga, et meil peab olema täielik nulltolerants kõige ja kõigi suhtes, kes Venemaa agressioonisõda toetavad.

Seoses eeltooduga soovin vastuseid Riigikogu kodu- ja töökorra seaduse §-st 147 alusel järgmistele küsimustele:

1. Kas Siseministeerium on teadlik, et Minskis müüakse endiselt Valgevene kodanikele aktiivselt ekskursioone Tallinna ja teistesse Eesti linnadesse ja sellisel viisil nagu ma ülalpool kirjeldan?
2. Kas ministeerium on seisukohal, et see on kohane?
3. Kas ministeeriumil on kavas midagi teha, et selliseid ekskursioone Tallinna ja teistesse Eesti linnadesse Valgevenes enam osta ei saa?

Lugupidamisega

(allkirjastatud digitaalselt)

Raimond Kaljulaid

Riigikogu liige